KOMISIJOS REGLAMENTAS (EB) Nr. 1352/2007
2007 m. lapkričio 16 d.
iš dalies keičiantis Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
kadangi:
(1)
1991 m. liepos 11 d. Komisijos reglamentas (EEB) Nr. 2568/91 dėl alyvuogių aliejaus savybių ir dėl atitinkamų analizės metodų (2), atsižvelgiant į chemijos ekspertų išvadas, atnaujintas Reglamentu (EB) Nr. 702/2007. Reglamente (EEB) Nr. 2568/91 padaryti pakeitimai visų pirma susiję su 2-glicerilo monopalmitato procentinio kiekio nustatymu, leidžiančiu tiksliau nustatyti esterinto aliejaus kiekį, bei ribinės stigmastadienų vertės sumažinimu pirmojo spaudimo (gryname) alyvuogių aliejuje, po kurio galima geriau atskirti pirmojo spaudimo (gryną) alyvuogių aliejų nuo rafinuoto alyvuogių aliejaus.
(2)
Dėl to Kombinuotosios nomenklatūros 15 skirsnio 2 papildomoji pastaba dėl alyvuogių aliejaus taip pat turėtų būti patikslinta.
(3)
Todėl Reglamentą (EEB) Nr. 2658/87 reikėtų atitinkamai iš dalies pakeisti.
(4)
2007 m. padarytas Reglamento (EEB) Nr. 2568/91 pakeitimas turi būti taikomas nuo 2008 m. sausio 1 d. Siekiant nuoseklumo, šį reglamentą reikėtų taikyti nuo tos pačios dienos.
(5)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I priedas keičiamas, kaip nurodyta šio reglamento priede.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 16 d.